Man tronk toe oor vals kapingsklagArgieffoto ter illustrasie. Ashlei Naiker is tot sewe jaar tronkstraf gevonnis nadat hy beweer het sy motor is gekaap en hy van sy versekeringsmaatskappy geëis het. Naiker is in die Springs-landdroshof aan bedrog en regsverydeling skuldig bevind en gevonnis, het kol. Lungelo Dlamini, woordvoerder van die polisie, gesê. Naiker het in Oktober 2016 ŉ kapingsklag by die Brakpan-polisiestasie aanhangig gemaak. Hy het aan die polisie gesê sy silwer Volvo is gekaap. Die polisie en Naiker se werkgewer, die Ekurhuleni-metro, het die bewerings ondersoek en tot die gevolgtrekking gekom dat die klag vals was. Daar is vasgestel dat Naiker en ŉ kollega sy motor aan die brand gesteek het waarna Naiker meer as R300 000 van sy versekeringsmaatskappy gekry het. Die polisie het lede van die publiek gewaarsku dat die gereg hulle sal inhaal indien hulle ŉ vals klag aanhangig maak. “Dit is ŉ strafregtelike oortreding om ŉ vals klag aanhangig te maak aangesien dit die polisie se hulpbronne mors. “ŉ Vals klag dra ook tot misdaadstatistieke by wat tot ŉ vals alarm kan lei rakende toenemende vlakke van misdaad,” het Dlamini gesê.